AFRIKAANSE OPSOMMING: Die opkoms van die Antieke Egiptiese beskawing teen die einde van die vierde millennium vC was essensieel 'n godsdienstige proses. Die beskawing het rondom 'n godsdiens ontwikkel wat sy skering en inslag in die vrugbare Nylvallei gehad het. Metafore uit die Nylkonteks is gebruik om die godedom te vergestalt. Skeppingsmites het op verskillende tye en op verskillende plekke 'n verklaring van die ontstaansgeheim van gode en mense probeer gee. Hiervolgens is alle gode en mense deur 'n oerwese geskape nadat hierdie oerwese homself tot stand gebring het. In 'n poging om die verskillende fasette van gode uit te beeld, is verskillende metafore gebruik; dieselfde god kon vergestalt word as mens en/of dier. Tog het alle gode menslike eienskappe gehad en het hulle almal in menslike strukture gefunksioneer. In die oerstaat sou mense en gode in harmonie saamleef. Toe die mens in opstand gekom het, is hierdie harmonie versteur, en die gode het die wêreld van die mensdom verlaat. Nadat die gode die aarde verlaat het, kon hulle net deur 'n middelaar bereik word. Die rol van middelaar is ingeneem deur die farao. Dit was die opdrag van die farao om die orde wat van die skepping af teenwoordig was, op aarde te handhaaf. In sy amp as hoëpriester van alle kultusse moes die farao daagliks die gode tevrede hou deur hulle van die instandhouding van Ma'at te verseker. Hierin is hy as godkoning bygestaan deur 'n hiërargie van priesters wat in tempels kultusrituele uitgevoer en offers aan die gode gebring het. Die gewone mens is in 'n groot mate uitgesluit van formele godsdiens en het 'n heenkome in volksgodsdiens gevind. Die dominante rol wat artefakte rondom die dood en grafrituele speel, het geensins gedui op 'n beheptheid met die dood nie. Alle rituele en toerusting is gerig op die instandhouding van die lewe na die dood, waaraan die Antieke Egiptenaar onwrikbaar geglo het. Toetrede tot die lewe na die dood het 'n moreel regverdige lewe vereis en is bepaal by die oordeelseremonie wanneer die afgestorwene se dade op 'n skaal teenoor die veer van Ma'at geweeg is. Elke aspek van die daaglikse lewe in Antieke Egipte is geraak en bepaal deur die besondere rol van die godsdiens en die farao as hoofrolspeler in die godsdiens.